b'\n_START_ARTICLE_\nFr\xc3\xa9d\xc3\xa9ric Auguste Bartholdi\n_START_PARAGRAPH_\nFr\xc3\xa9d\xc3\xa9ric Auguste Bartholdi (2. elokuuta 1834 Colmar \xe2\x80\x93 4. lokakuuta 1904 Pariisi) oli ranskalainen kuvanveist\xc3\xa4j\xc3\xa4, joka k\xc3\xa4ytti my\xc3\xb6s nime\xc3\xa4 Amilcar Hasenfratz. H\xc3\xa4nen tunnetuin ty\xc3\xb6ns\xc3\xa4 on New Yorkin Vapaudenpatsas. Kerrotaan, ett\xc3\xa4 taiteilija ehdotti Suezin kanavan avajaisten kunniaksi patsasta, joka esitt\xc3\xa4\xc3\xa4 soihtua pitelev\xc3\xa4\xc3\xa4 naista. T\xc3\xa4m\xc3\xa4 idea kuitenkin hyl\xc3\xa4ttiin. Bartholdi suunnitteli my\xc3\xb6hemmin Vapaudenpatsaan samankaltaiseksi kuin t\xc3\xa4m\xc3\xa4 aiempi malli oli, vaikka kuolemaansa saakka h\xc3\xa4n kielsi yhteyden n\xc3\xa4iden kahden v\xc3\xa4lill\xc3\xa4. _NEWLINE_Bartholdi opiskeli arkkitehtuuria ja maalausta. Egyptiin tehty matka sai h\xc3\xa4net ymm\xc3\xa4rt\xc3\xa4m\xc3\xa4\xc3\xa4n suurikokoisten veistosten vaikutuksen ihmisiin, ja arkkitehtuuriopintojensa takia h\xc3\xa4n kykeni teknisesti toteuttamaan sellaisia. Vapaudenpatsaan lis\xc3\xa4ksi h\xc3\xa4net tunnetaan Ranskan Belfortissa sijaitsevasta suuresta leijonapatsaasta.'